
R A P O R T

asupra proiectului de Lege privind aprobarea Ordonanţei Guvernului nr.29/2006 privind creşterile salariale ce se vor acorda în anul 2006 personalului salarizat potrivit Legii nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la misiunile diplomatice, oficiile consulare şi institutele culturale româneşti din străinătate
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu proiectul de Lege privind aprobarea Ordonanţei Guvernului nr.29/2006 privind creşterile salariale ce se vor acorda în anul 2006 personalului salarizat potrivit Legii nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la misiunile diplomatice, oficiile consulare şi institutele culturale româneşti din străinătate, trimis cu adresa nr. PL.X 147 din 8 martie 2006.

La întocmirea prezentului raport Comisia a avut în vedere avizele:

· Consiliului Legislativ (nr.42/12.01.2006 - favorabil)

· Comisiei pentru politică externă (nr.PL.X.147/15.03.2006 - favorabil)
· Comisiei juridice, de disciplină şi imunităţi (nr.31/244/29.03.2006 - favorabil)
· Comisiei pentru buget, finanţe şi bănci (nr.132/30.03.2006 - favorabil).
Proiectul de lege are ca obiect de reglementare creşterile salariale ce se vor acorda în anul 2006 personalului salarizat potrivit Legii nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la misiunile diplomatice, oficiile consulare şi institutele culturale româneşti din străinătate, prin majorarea valorii de referinţă sectorială prevăzută în anexele nr.1 şi 2 din această lege, în două etape, respectiv cu 4,5% începând cu luna februarie 2006 şi cu încă 6% începând cu luna septembrie 2006.
Comisia propune Plenului Camerei Deputaţilor aprobarea proiectului de lege având în vedere necesitatea asigurării unui nivel de salarizare corespunzător cu cerinţele, obligaţiile, răspunderile şi interdicţiile ce revin atât a personalului diplomatic şi consular, cât şi personalului încadrat pe funcţii de execuţie specifice, în administraţia centrală a Ministerului Afacerilor Externe.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat ca invitaţi, în conformitate cu prevederile art.55 din Regulamentul Camerei Deputaţilor, republicat, din partea Ministerului Afacerilor Externe:
- d-l Daniel Gosea – director general
- d-l Sorina Moisa – director.

4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 2 martie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 4 aprilie 2006, Comisia propune admiterea fără modificări a proiectului de lege.

